Tåler raudåta og skreien havfarming av laks?

Stig Skreslet

Nord universitet

Mange vet nok ikke at en lyserød skapning mindre enn et riskorn har båret utviklingen av vår nasjonalstat siden kong Øystein Magnussons tid. Han grunnla rikets nasjonaløkonomi og sine statsbudsjetter på havneutvikling i Lofoten, organisering av skreifisket og utvikling av Bergen som eksporthavn for tørrfisk tidlig på 1100-tallet. Det økonomiske potensialet til denne hoppekrepsen som fiskere og forskere kaller raudåte, har satt ikoniske spor som Håkonshallen og ikke minst, Domkirken i Trondheim. Mer enn hundre års havforskning har fastslått raudåtas betydning for norske fiskerier og gradvis avdekket hvordan dens bestandsøkologi slår ut i godt eller dårlig Lofotfiske. Utvikling av lakseproduksjon i svært stor industriell skala i et sårbart kysthav kan koste den moderne staten mer enn det smaker.

Vestfjorden og dens dype sidefjorder er et veritabelt overvintringshabitat for raudåte. Hit kommer den drivende i store mengder fra sine oppveksthabitater på og utenfor Norskehavsokkelen mellom Stadt og Røst, sammen med mye annet dyreplankton i september-oktober. Raudåta overvintrer i dype fjordbassenger, innenfor 200 meter dype terskler som hindrer videre drift mens de lever i dvale til februar-mars. Da våkner de opp og skifter skall for siste gang, til hunner og hanner som stiger mot overflaten der parringen foregår. Hannene dør etter å ha overført sin sæd til en blære i hunnens bakkropp. Der kan hun lagre levende spermier i månedsvis mens hun befrukter stadig nye porsjoner av egg, så lenge hun har mat nok.

Maten til raudåta er mikroalger som trenger lys for å vokse og øke i antall. Hun oppholder seg derfor i de øverste ti-meter i havet. Der fanges hun opp i overflatestrømmer som fører store mengder raudåte fra det store dypbassenget i Vestfjorden til skreiens tradisjonelle gytegrunner i Hølla og Henningsværstraumen. Raudåtehunnene blander seg med skreieggene og driver videre langs Innersida av Lofoten mot Moskenes. Skreiegg trenger tre uker for å utvikle en torskelarve, men larven er ganske uferdig og har ikke evnen til å spise når den klekkes. Tidevann og vindskifter kan føre mye raudåte, ferske skreiegg og nyklekte larver midtfjords i Vestfjorden, men før eller senere blir store mengder pumpet gjennom Moskenesstraumen til sokkelområdene på Yttersida der egg og larver fra gytefelt ved Værøy og Røst kommer til.

På sokkelen vest for Lofoten utvikler skreilarvene funksjonell munn og tarm takket være en plommesekk som den kan overleve på i et par uker, inntil den er i stand til å jakte byttedyr. Både skreilarver og raudåte samles i en virvel i Hadselfjorden og opplever sitt første fødeopptak der, sør for innløpet til Sortlandsundet. Vi har en berettiget mistanke om at larvenes mattilbud i dette området kan være styrende for hvor stor hver ny generasjon av skrei blir.

Det viktigste byttedyret til torskelarver som nettopp har klekket, er raudåtas avkom som havforskere kaller nauplier. I løpet av et par uker vokser naupliene gjennom seks stadier ved å skifte skall og torskelarvene foretrekker de største. For torskelarven er det vanskelig både å finne og fange raudåtenauplier og mengden av nauplier er avgjørende for hvor mange torskelarver som overlever sine første to leveuker. Når det meste av skreien gyter i begynnelsen av april og deres egg klekkes i månedsskiftet, er mai den kritiske måneden for om vi får en svak eller rik årsklasse av skreiyngel i Barentshavet.

Det er store årsklassevariasjoner i skreibestanden, delvis fordi mange egg trolig dør av bakterieangrep i år med svak ultrafiolett stråling som renser sjøvannet. Vi vet også at torsken er kannibal gjennom hele livet og spiser hverandre når det er mangel på annen mat. Likevel er det helt sikkert slik at de fleste av larvene sulter i hjel når plommesekken er brukt opp, og at det er tilfanget av raudåtenauplier som avgjør dødsraten på larvestadiet. I de første leveårene som yngel og ungfisk er det mange andre miljøfaktorer som virker inn på årsklassenes styrke og dermed på rekrutteringen til den fangstbare delen av Barentshavbestanden som består av både 2-5 år gammel ungfisk og eldre, kjønnsmoden skrei.

Mange bekymrer seg med rette over store miljøutslipp av spillfôr og avføring fra lakseanlegg. Det er derfor beklagelig at offentlig forvaltning ser ut til å ha skrinlagt vitenskapelig baserte prinsipper for miljøvennlig lokalisering av lakseoppdrett. Enkelt formulert, er det viktig å plassere anlegg slik at organiske utslipp ikke havner i bassengvann som står stille i groper bak terskler på havbunnen. Hele Vestfjorden er en slik grop, med bassengdyp større enn 600 m innenfor en terskel på 200 m mellom Tennholmen og Skomvær. Vi vet tilnærmet ikke noe om vannutskiftingsraten i dette bassenget og dermed ikke noe om hvordan spillfôr og avføring fra en planlagt havfarm ved Tranøy vil belaste fjordfaunaens naturgitte evne til selvrensing av fjordsystemet.

Det sier seg vel selv at avlusing i en havfarm som utenfor Tranøy vil produsere 10.000 tonn laks hvert år, kan sette et uvanlig stort fotavtrykk i Vestfjordens natursystem, midt i Nordlands viktigste overvintrings- og forplantningsområde for raudåte. Både raudåte og lakselus er hoppekreps som gjennomlever sine første leveuker som planktoniske nauplier. Spesialfõr som brukes til avlusing av laks, er tilsatt hemmelige komponenter som ingen andre enn produsenten kjenner. Det er fare for at spillfôr og fiskeavføring som råtner i vannsøylen eller på havbunnen under en havfarm ved Tranøy, kan frigi lusemidler og skade raudåte som overvintrer på store dyp i Vestfjordbassenget. Også hydrogenperoksid tilsatt som medisin i badevann for laks, dreper lusa ved å ødelegge evnen til å skifte skall og kan ved dumping fra havfarmen stoppe skallskiftene til alle krepsdyr i sjøen. Dette kan være kritisk i februar-mars når raudåta stiger mot overflaten i Vestfjorden og skifter skall slik at den kan formere seg, hvis lusemidler spres med havstrømmer fra havfarmen eller brønnbåter som frakter levende smolt og slaktefisk.

Dersom den ene av de to planlagte havfarmene blir ankret opp i Hadselfjorden eller Sortlandsundet, kan det være absolutt uforenelig med raudåtas produksjon av nauplier i et nøkkelområde for årsklassedannelsen i bestanden av skrei. I dette sårbare havområdet kan spredning av lusemidler i perioden april-mai drepe ned store mengder raudåte i tidlige livsstadier, med uant store konsekvenser for norsk fiskerinæring og samfunnsøkonomi.

Sentrale myndigheters reservasjonsløse iver etter å erstatte redusert oljeutvinning med fiskeoppdrett skalert opp til storindustri, er et tve-egget sverd som kan slå fryktelig tilbake. Det er uforståelig at laksenæringen fritt skal påføre norsk fiskerinærings betydeligste ressursområde svært store miljøbelastninger uten konsekvensutredning. Både Plan-og bygningsloven og EUs Vanndirektiv gjelder innenfor Norges grunnlinje som Vestfjorden ligger på innsiden av. Det er derfor vanskelig å skjønne at Hamarøy kommune alene kan dispensere fra gjeldende lover og forskrifter i denne saken. Lokalisering av to svære prøveprosjekt ved Tranøy og på Lofotens Ytterside angår alle regionråd i nordlige Nordland og bør i høyeste grad behandles av Nordland Fylkes Fiskarlag.